תקציר

מחקר זה מבקש לבחון כיצד בני נוער אשר נשרו ממערכת הלימוד הפורמלית תופסים את העתיד והאם יש להם אוריינטציה כלפי עתידם, בעיקר זו הקשורה לשאיפות תעסוקתיות. בנוסף מבקש המחקר לבדוק אלו מרכיבים, פסיכולוגיים או סוציולוגיים, משפיעים על אוריינטציית העתיד ושאיפותיהם התעסוקתיות. מטרותיו של המחקר הוא ליצור מסגרת מושגית שתאפשר הבנה עמוקה של התופעה ותבסס מדיניות ותכניות לקידומם של בני נוער אלו. על אף שנעשו בארץ מספר לא מבוטל של מחקרים בנושא אוריינטציית העתיד של מתבגרים, מחקר המכוון לבני נוער נושרים טרם נעשה. המחקר נעשה במסגרת היחידות לקידום נוער שהינן גוף רשותי, המטפל בבני נוער גילאי 14-18 שנשרו ממסגרות לימוד או נמצאים על סף נשירה.

לשם ביצוע המחקר נבחרה השיטה האיכותנית במתודולוגיה של 'תיאוריה מעוגנת בשדה'. נעשה שימוש בשלושה כלי מחקר – ראיונות עומק חצי מובנים עם 16 בני נוער. הראיונות התקיימו במספר סבבים, לאחר כל סבב נעשה ניתוח ונוסחו מחדש השאלות לקראת הסבב הבא. עם סיום הראיונות התקיימה קבוצת מיקוד של מנחי יחידות לקידום נוער לתהליך רפלקטיבי של הממצאים וכמו כן, ניתוח מסמכים מתוך שתי תכניות הכנה לעולם העבודה שהופעלו במסגרת היחידות.

מתוך הממצאים עלה שלבני נוער נושרים יש אוריינטציית עתיד ושאיפות תעסוקתיות, גם אם אותה אוריינטציה נמצאת בדיאלקטיקה בין קיומה לאי קיומה. שאיפותיהם התעסוקתיות היו מגוונות, כאשר רובם התמקדו בשלושה עיסוקים מרכזיים – מחשבים, ספורט ומקצועות הנפש. המרכיבים שהשפיעו על אוריינטציית העתיד והשאיפות התעסוקתיות היו הקשר עם ההורים, תעסוקת ההורים, מודלים לחיקוי שפגשו, התנסויות שונות , בעיקר תעסוקתיות וכן תהליך של שינוי שעברו. אך המרכיב הדומיננטי ביותר שהשפיע היה היחס של בית הספר קדם הנשירה והחווית הנשירה עצמה שנתפסה כקשה וכואבת.

בנוסף, עלה שהתפיסות אותן הביעה קבוצת המיקוד היו כאלה הממעטות להאמין ביכולתם של בני הנוער לחשוב ולתכנן את העתיד. דבר המעיד על הדעה הרווחת של הצוותים המקצועיים ביחידות. המסקנות המרכזיות מהמחקר היו שיש לקדם את נושא אוריינטציית העתיד כחלק מהמדיניות של המחלקה לקידום נוער במשרד החינוך באמצעות תכניות מובנות וכן הטמעת חשיבות הנושא בקרב הצוותים המלווים את בני הנוער.

מילות מפתח – אוריינטציית עתיד, שאיפה תעסוקתית, נוער נושר, יחידות לקידום נוער, עולם העבודה במאה 21.

תודות

אני מקדישה עבודת דוקטורט זו לזכרה של אמי האהובה אסתר ארקין ( 1937-2018 (אישה רבת ידע וחוכמה, שלימדה אותי לשאול שאלות, להטיל ספק ולחקור. מודל לחיקוי והשראה לחיי.

ברצוני להודות לפרופסור סטפן קוזוקארו על האמונה בי ובמחקר זה.

אני רוצה להודות להורי, לאבי ישראל חיים ארקין , על העידוד לצאת למסע ועל התמיכה לאורך כל הדרך וכמו כן לשאר בני משפחתי היקרים.

אני רוצה להודות לבני האהוב גור שהיה חלק בלתי נפרד מהמסע ואפשר לי את הזמן הדרוש לכך תוך שהוא מקבל באהבה את כל השעות בהן נעדרתי מתפקידי כאם.

אני רוצה להודות לכל חברותיי התומכות, מתעניינות , שואלות ובמיוחד לאפי , אחות בלב ובנפש ולאיריס – על מה שאת בשבילי .

אני מודה למחלקה לקידום נוער במשרד החינוך ולגב' יפעת קלמרו העומדת בראשה, לצח סלור על הסבלנות וההכלה, למנהלות ומנהלי היחידות לקידום נוער שהסכימו לביצוע המחקר ביחידותיהם וגייסו את בני הנוער למשימה.

אני מודה לכל בני הנוער שהשתתפו במחקר, על ששיתפו במחשבותיהם ופתחו את ליבם.

אני מודה למנחי היחידות לקידום נוער שהשתתפו בקבוצת המיקוד ובמיוחד למאירה , קולגה ובעיקר חברה.

אני מודה לפזית ואריאלה , שותפותיי למסע וחלק משמעותי ממנו.

אני מודה לדני ואבישי מא.ד. עתיד על הליווי המסור וליהודית היקרה על ההכוונה, הייעוץ והעזרה.